text: Tyske ansatte protesterer i Legoland
  17 august 2013 kl. 08.26
  Lørdag formiddag vil ansatte fra Tysklands Legoland parker møde op i Billund for at protestere over deres løn- og arbejdsforhold.
  De tyske ansatte klager over lønninger på ned til otte euro (60 kr.) i timen. De er samtidig utilfredse over, at Legoland i Tyskland afviser at indgå i forhandlinger om en overenskomst for de ansatte, skriver Fagbladet 3F.
  - Legoland har gennem et år kategorisk afvist at forhandle en overenskomst, så løn- og arbejdsforhold kunne blive forbedret, ikke mindst for de 900 sæsonarbejdere. Derfor vælger vi nu at protestere i Billund, fortæller Tim Lubecki fra det tyske fødevareforbund NGG, der støtter LEGO-arbejdernes krav.
  Familiefonden Kirkbi ejer 34 procent af selskabet Merlin Enternainment, der driver Legolands forlystelsesparker.
  - Som aktionærer i Merlin Entertainment har vi fuld tillid til, at ledelsen i Legolands parker behandler medarbejderne i overensstemmelse med lokal lovgivning. Vi henviser derfor alle spørgsmål om driften af Legoland til selskabet, siger Lars Kærgaard, de er kommunikationspartner i Kirkbi.
  Det har endnu ikke været muligt at få en kommentar fra Merlin Entertainment.
  